Charduns da l'Engiadina

Purtret d'ina revista. Cur che l'emprim numer da la revista satirica "Il chardun" e cumparì il 1971, han mo paucs dà ina schanza a questa revista. Ussa.cumpara ella dentant gia dapi 19 onns mais per mais. Punctualmain e cun spinas. Sylvia Blatter-Durnwalder, ha discurri cun Jacques Guidon, il motor dal pitschen miracul publicistic.

La furma exteriura da la revista satirica "Il chardun" è nunpretensiusa: format da carnet da scola, palpiri simpel, iIIustraziuns en alv e nair. Gia a l'entschatta dal discurs punctuescha Jacques Guidon che "Il chardun" na veglia betg esser ina concurrenza per la veglia gasetta engiadinaisa, iI "Fögl ladin", che cumpara duas gia l'emna, mabain in'amplificaziun cun temas che vegnan uschiglio a Ia curta. Cun contribuziuns che vegnan oravant tut preschentadas en moda satirica - cun texts concis e murdents e cun caricaturas.
Ma co è Jacques Guidon vegni tar la revista "Il chardun"? Suenter insaquants onns da scolaziun e da viadi è el stà magister en Engiadina fin il 1984. Dasperas picturava, dissegnava e scriveva el. Ses engaschament per "Il chardun" ha entschet avant var ventg onns, cur ch'il boom da construcziun ha cumenzà a sa patrunar er dals vitgs engiadinais ed ad occupar lur abitants. Inquietads da quest svilup han Jacques Guidon ed in per da ses amis scrit differents artitgels che avertivan da las consequenzas d'in tal boom. Quests artitgels n'èn dentant mai vegnids publitgads. Jacques Guidon: "Igl era cler. Per ans far udir, duvravan nus in agen organ da pressa." E "nus", quai era ina gruppa da persunas cun ideas sumegliantas che sa faschevan quitads per I'avegnir da la cultura rumantscha. Ellas vesevan en il turissem che creschiva sco ina lavina betg mo ils avantatgs finanzials per l'Engiadina, ma er ils privels da quest svilup per la cuntrada e la populaziun. Uschia ha Jacques Guidon fundà "Il chardun" cun in bun tozzel amis, che eran pronts en cas d'in fiasco da surpigliar las' eventualas sperditas. "Igl è stà ina ristga. Tant pli che nus renunziavan a tuttas sorts inserats per restar independents. Nus avain dentant gì relativamain spert circa 800 abunents. E quest dumber è restà pli u main constant fin oz."
Era ils temas principals e las finamiras èn stads constants: il cumbat encunter il boom da construcziun, la speculaziun d'immobiglias ed in turissem excessiv; il cumbat per il linguatg e la cultura rumantscha, per l'identitad rumantscha e l'ambient. 

Pauc temp per retschertgas
Jacques Guidon raquinta - en moda engaschada e cumbattanta. Ma mintgatant sent'ins tuttina ina tscherta resignaziun. "Noss chaltgogn d'Achilles è segir il fatg che nus pudain retschertgar memia pauc. Natiralmain ans occupain nus da blers temas, nus essan era curaschus. Perquai ans han ins. er adina puspè smanatschà...Ma deplorablamain stuain nus memia savens interrumper in tema en in tschert mument, cunquai che nus n'avain betg peda per ulteriuras retschertgas. Sche nus vulessan per exempel analisar ils entretschaments dals interess en nossa regiun, stuessan nus sa chapescha retschertgar fitg exactamain e detagliadamain, per ch'ins na possia ans reproschar nagut. Ma per talas retschertgas n'avain nus memia pauc temp. Per quest motiv na pudain nus savens betg ir uschè lunsch sco quai ch'i faschess da basegn."

Lavur senza onurari
Ins enclegia quests problems, sche ins sa che "Il chardun", che cumpara mintga mais.e cumpiglia 32 paginas, vegn purtà da circa 15 collavuraturs politicamain engaschads che furneschan regularmain texts e dissegns senza vegnir indemnisads.
Questa collavuraziun onurara d'in pèr fidaivels, las entradas dals abunaments e la vendita d'auters products stampads da la chasa editura han garanti la survivenza finanziala dal "Chardun". "Oravant tut ils cudeschets cun ils recepts engiadinais en rumantsch e tudestg - (La pädella I e II) – èn stads vairs hits da vendita ed han gidà grondamain a finanziar "Il chardun", declera Jacques Guidon e suspira: "Sche nus fissan da lez temp mo stads main temelitgs cun las emprimas ediziuns!"
Jacques Guidon è editur e chauredactur dal "Chardun"; Baldina Cantieni Kobi al sustegna fermamain en sia lavur. Dasperas è Guidon ses agen collavuratur schurnalistic, dissegnader e graficher. Ultra da quai translatescha el contribuziuns, fa il layout ensemen cun sia duna che scriva era en net manuscrits, legia correcturas e procura che "II chardun" cumpara punctualmain mintga mais e dettia da discurrer. Pertge che la revista vegn legida. Betg mo dals abunents, mabain era da las autoritads da las vischnancas! Dapi deschnov onns.
"Jau vegn anc a far il ventgavel onn", di Jacques Guidon. Sch'el sa retiria lura en la vita privata per sa deditgar a la pictura? "Jau vegn segir a picturar puspè", manegia el targlinond. Ed "Il chardun"? "Quai dependa, sch'ins chatta insatgi ch'è pront da surpigliar la responsabladad. Ma jau hai anc in auter project. Nus avain tants excellents caricaturists en Grischun ch'ins stuess activar quels en ina moda u l'autra Jau hai en egl insatge per l'entir Grischun", di Jacques Guidon, puspè il cumbattant engaschà. "Cun chaschun vegn jau a discurrer surlonder cun in pèr persunas..."